**МОТИВИ ЗА ПРИЕМАНЕ**

**НА НАРЕДБА ЗА ИЗМЕНЕНИЕ НА**

**Наредба за определянето и администрирането на местните такси, цени на услуги и права на територията на община Габрово**

**1. Причини, които налагат приемането Наредба за изменение на Наредба за определянето и администрирането на местните такси, цени на услуги и права на територията на община Габрово:**

Община Габрово предоставя на гражданите и организациите различни по своето естество и същност услуги. Част от услугите са нормативно вменени за изпълнение на Общините, като за предоставяните им съгласно чл. 6, ал. 1 от ЗМДТ се събират такси.

От момента на приемането на сега действащата наредба – март месец 2015 година, до настоящия момент не е извършвана актуализация на размера на таксите на предоставяните от Община Габрово услуги. Общинска администрация извърши анализ на таксите на предлаганите услуги от Община Габрово и тяхната реална стойност към настоящия момент, при съблюдаване на изискванията на чл. 7, ал. 1 от ЗМДТ.

По този начин, общинска администрация извършва вътрешен контрол относно спазването на чл. 7 от ЗМДТ. Като при установяване на такси, чиито размер вече не е в съответствие с изискването на чл. 7, ал. 1 от ЗМДТ, следва да инициира необходимите промени в Наредба за определянето и администрирането на местните такси, цени на услуги и права на територията на община Габрово.

Анализът на действащите такси бе извършен въз основа на изработена методика (Приложение 1) за определянето на таксите при спазване на принципите, залегнали в чл.8 ал. 1 от ЗМДТ, а именно възстановяване на пълните разходи на Общината по предоставяне на услугата, създаване на условия за разширяване на предлаганите услуги и повишаване на тяхното качество, постигане на по-голяма справедливост при определяне и заплащане на местните такси. Съобразиха се утвърдените правила в Постановление № 1 на Министерския съвет от 2012 г. за приемане на Методика за определяне на разходоориентиран размер на таксите по чл.7 а от Закона за ограничаване на административното регулиране и административния контрол върху стопанската дейност и разходването им.

При прилагането на така създадената методика са разработени финансови обосновки на всички услуги, за които Община Габрово събира такси. Финансовите обосновки са приложени към настоящите мотиви.

Предложените цени на таксите или съответстват на реалните разходи за предоставяне на услугата, или са по- големи, но са социално неприемливи или към момента са по- ниски, но с въвеждането, се завишава и разхода за предоставянето им. От последната категория са таксите за присъствен ден в детските ясли и детските градини. След въвеждането на новата такса, разходът за хранителни продукти ще бъде в същия размер. Новият размер на таксата ще даде възможност за по-добра организация на здравословното и балансирано хранене при децата и изграждане на съответните хранителни навици, както и ще компенсира промените в цените на хранителните продукти.

От друга страна, при подготовка на проекта на Наредба за изменение и допълнение на наредбата за определянето и администрирането на местните такси, цени на услуги и права на територията на община Габрово, се съпоставиха възможността за подобряване качеството на услугата и постигане на баланс при разпределението на финансовата тежест между Общината и гражданите, ползватели на услугата, при спазване изискванията на чл. 7 и 8 от ЗМДТ. Също така, настоящият проект отчита социално икономическата необходимост от предоставянето и ползването на услугите, предоставяни от детските градини и възможността за тяхното ползване от всички граждани.

Неразделна част от настоящите мотиви е финансова обосновка на всяка една от предлаганите такси.

При анализа на извършваните услуги, се констатира, че някои от определените цени на услуги съответстват по своята природа на такса и следва да бъдат също формирани при спазване по-горе установените правила и съответно мястото им в Наредбата следва да бъде в приложенията, отнасящи се за такси на услуги.

С проекта на наредбата се цели и привеждането й в унисон с Решение № 135 от 27.07.2017 на Общински съвет – Габрово, по силата на което е създаден общински културен институт „Габровски камерен оркестър“. Организационните ангажименти на Габровски камерен оркестър към Международния фестивал „Дни на камерната музика“ налагат извършването на техническа промяна в Наредбата, а именно от РАЗДЕЛ IV. ЦЕНИ НА ДРУГИ УСЛУГИ И ПРАВА, III. Цени на билети за мероприятия, организирани от Община Габрово, да отпаднат цените относно Международния фестивал „Дни на камерната музика“ и същите да се впишат в РАЗДЕЛ V. ЦЕНИ НА УСЛУГИ, ПРЕДЛАГАНИ ОТ КУЛТУРНИТЕ ИНСТИТУТИ.

В Приложение 5, Раздел IV. „ЦЕНИ НА ДРУГИ УСЛУГИ И ПРАВА“, се създават няколко нови услуги:

В част V **Общинско предприятие „Гробищни паркове“** се създава услугата „Справка за гробно място“. Целта е регламентиране на правото на гражданите да получат необходимата им информация, относно статута на дадено гробно място.

В част VIII**. „Ползване на общински спортни обекти“,** отнасяща се за Спортен комплекс „Христо Ботев“ се създава нова услуга „Ползване на сауна“. Сауната е съществувала, но дълго време е била не действаща. Слез възстановяването на функциите й, предлагаме да се въведе тази услуга, с която да се предостави възможността на всички желаещи да я ползват.

В част XIII. Общинско предприятие „Регионално депо за неопасни отпадъци“ се създава нова услуга „Продажба на компост“. Предвид извършваната дейност на територията на Регионално депо за неопасни отпадъци - Габрово по аеробно третиране на биоразградими отпадъци и произвеждането на продукт - компост, подходящ за земеделие, частно градинарство, рекултивация на нарушени терени и др. дейности, съобразно изискванията на Наредбата за разделно събиране на биоотпадъци и третиране на биоразградимите отпадъци, с цел осигуряване на допълнителен приходоизточник за дейностите по управление на отпадъците, предлагаме определената единична цена за тон компост. Произвежданите количества надвишават нуждите на Община Габрово и второстепенните ѝ  разпоредители, което определя и необходимостта от предоставяне на компост на физически и юридически лица.

В Приложение 5, Раздел IV. „ЦЕНИ НА ДРУГИ УСЛУГИ И ПРАВА“, част VII. „Общински училища и детски заведения“, отнасяща се за **Плувен басейн на ПМГ „Акад. Иван Гюзелев“** се правят изменения в цената за ползването му с карта.

В Приложение 5, Раздел V. „ЦЕНИ НА УСЛУГИ, ПРЕДЛАГАНИ ОТ КУЛТУРНИТЕ ИНСТИТУТИ“ в частта „Габровски камерен оркестър“ се изменения с цел създаване на условия за по-голяма гъвкавост, мобилност и конкурентоспособност на трите творчески състава: Габровски камерен оркестър, Оркестър „Габрово“ и ДФА „Габровче“ и възможност за участие в ритуали, чествания  и др. събития, организирани от физически лица.

**2. Цели, които се поставят:**

Привеждане на стойностите на таксите, за които е установено, че към настоящия момент не съответстват на изискването на чл. 7, ал. 1 от ЗМДТ, в съответствие с изискванията на нормативен акт (Закона за местни данъци и такси) от по-висока степен.

Прилагане и събиране на актуални такси на услугите, предоставяни от Община Габрово.

Повишаване на качеството на предлаганите от Община Габрово и нейните поделения услуги.

**3. Финансови и други средства, необходими за прилагането на новата уредба:**

За прилагането на наредбата няма да бъдат необходими допълнителни средства.

**4. Очакваните резултати от прилагането, включително финансовите, ако има такива:**

Подобряване на качеството на предлаганите услуги.

**5. Анализ за съответствие с правото на Европейския съюз:**

Настоящата наредба е създадена в съответствие с принципите на Европейската харта за местно самоуправление, Европейска харта за регионално развитие, както и с директиви на Европейската общност, свързани с тази материя, предвид съответствието на основния нормативен акт (ЗМДТ) с тях.

Приложения:

1. Методика за определяне на разходоориентиран размер на таксите

2. Финансови обосновки.

##### Заинтересованите лица и организации могат да се запознаят с проекта на интернет страницата на Общината - тук

Формата за участие в производството по издаване на посочения акт от страна на заинтересованите лица и организации са писмени предложения и възражения, които могат да бъдат депозирани в деловодството на Община Габрово или на e-mail gabrovo@gabrovo.bg

в срок до 17:00 часа на 12.04.2018 година.